Koordinatės: 55°40′32″š. pl. 25°58′24″r. ilg.﻿ / ﻿55.675511°š. pl. 25.973387°r. ilg.﻿ / 55.675511; 25.973387


|  Baltriškių Šv. Kazimiero bažnyčia |
| --- |
|  |
| **Vyskupija** | Panevėžio |
| **Dekanatas** | Zarasų |
| **Savivaldybė** | Zarasų rajonas |
| **Gyvenvietė** | Baltriškės |
| **Statybinė medžiaga** | medis |
| **Pastatyta** | 1920 m. |

 *Kitos reikšmės – Šv. Kazimiero bažnyčia.*
**Baltriškių Šv. Kazimiero bažnyčia** – bažnyčia, stovinti Baltriškių kaime, 5,5 km į šiaurės vakarus nuo Degučių. Liaudies architektūros formų.

Istorija
--------

Adomas Zavadskis ir Elena Zavadskienė dovanojo būsimai bažnyčiai valaką žemės. Adomo sūnus buvo ką tik žuvęs tragiškoje medžioklės nelaimėje, todėl jis dovanojo žemę ir finansavo bažnyčios statymą. Sūnus Emanuelis palaidotas bažnyčios kriptoje.

1913 m. pastatyti laikini šiaudais dengti maldos namai. 1919 m. pastatyta klebonija, 1920 m. – baigta medinė bažnyčia. Pirmuoju kunigu nuo 1913 m. buvo Simonas Žižys, nuo 1919 m. – Justinas Ribokas, nuo 1926 m. – Boleslovas Beinoravičius, nuo 1931 m. – Kazimieras Turla, nuo 1936 m. – Edvardas Vaišnoras. Per Antrąjį pasaulinį karą artilerijos sviedinys pramušė lubas, išmušė dalį sienos bet nesprogo. Karo metu varpai buvo paslėpti kapinėse. Pagrindinis bažnyčios bokštas buvo nugriautas, nes iš jo buvo labai patogu šaudyti – matėsi visos apylinkės (net iki Salako). Po karo bažnyčia suremontuota. Baltriškių klebonu 1936–1950 m. buvo Edvardas Vaišnoras (1906–1982). Jis baigė įrengti bažnyčios vidų, pastatė sakyklą, parūpino bažnytinių vėliavų. Apkaltintas bendradarbiavimu su Lietuvos partizanais, 1950–1956 m. ištremtas.

Dabar bažnyčią prižiūri Tiberiados bendruomenė ir jau yra pradėti renovacijos darbai.

Architektūra
------------

Bažnyčia liaudies architektūros formų, stačiakampio plano (22×10 m), vienabokštė, su bokšteliu, turi 3 altorius. Šventoriaus tvora akmenų mūro.

Bažnyčia yra 312 m² medinis, rąstinis pastatas. 1970 m. medinių čerpių stogo danga buvo pakeista į skardinę. Dabar skardos yra nemažai surūdijusios ir praleidžia vandenį. Pastatas nevienodai nusėdo. Vidiniai kolonų pamatai turi būti sustiprinti. Skubiausia – bažnyčios bokšto rekonstrukcija: lentos apipuvusios ir pats karkasas nebetvirtas.

Bažnyčios projekte buvo planuojama statyti atskirą varpinę. 1920 m. buvo pastatyta laikinoji rąstų varpinė. 1950 m. buvo sumūryta akmeninė siena, ant kurios turėjo būti pastatyta varpinė. Tarybinė valdžia uždraudė statybas ir dėl to varpas buvo laikinai pakabintas bažnyčios bokšte.

Dabartiniuose bendruomenės planuose yra numatyta statyti varpinę (pradėta 2009 m.). Parengtas ir detalus renovacijos projektas, numatomas įgyvendinti per 3-4 metus. Planuojama įrengti šildomas grindis, kad atvykstančiam jaunimui su broliais būtų galima melstis ir žiemą. Apie projektą jie rašo:


|  |  |  |
| --- | --- | --- |
|  | *Norime renovuoti bažnyčią, kad ji toliau galėtų tarnauti brolijos misijai. Planuojam renovuoti pagal tradicinę lietuvišką architektūrą. Dėl to ir pasirinkome 500 m² stogą dengti maumedžio čerpėmis. Projektas bus vykdomas bendradarbiaujant su Trakų amatų mokykla ir „compagnons du devoir" iš Prancūzijos.* |  |

* Atnaujinta bažnyčia 2015 m.
* Šoninis fasadas
* Altorius
* Šokis
* Bokštelio kryžius

Nuorodos
--------


|  |  |
| --- | --- |
|  | **Vikiteka: Baltriškių Šv. Kazimiero bažnyčia** – vaizdinė ir garsinė medžiaga  |

* Parapijos puslapis Archyvuota kopija 2008-12-21 iš Wayback Machine projekto.